Kære Bestyrelse for Det Kolde Gys

Vi en gruppe medlemmer, som ønsker at stille forslag på GF om, at muligheden for, at medlemmer kan bade med deres børn eller børnebørn udvides, så det udover søndag også bliver muligt onsdag eftermiddage fra 14-18.

Vedhæftet er oversigt over stillere af forslaget, hvor vi henstiller til bestyrelsen om, at denne fastsætter regler gældende fra senest den 1. oktober 2021, eller snarest muligt derefter, for at imødekomme ovenstående forslag.

Vi ønsker dermed at forbedre muligheden for at bade med børn under samme vilkår som badningen om søndagen. Vi ønsker, at Det Kolde Gys skal være en inkluderende forening, der sikrer bedre vilkår og kendskab til foreningen for fremtidens vinterbadere samt tilgodeser muligheden for regelmæssig badning for børn af alene- og deleforældre.

Det er et naturligt for børn at starte vinterbadningen i trygge rammer med forældre eller bedsteforældre og allerede tidligt at lære foreningens vinterbader- og saunakultur at kende. Foreningen har brug for medlemmer med en lang tilknytning foreningen, idet disse medlemmer efter vores bedste overbevisning i højere grad end kortvarige medlemmer vil bidrage aktivt til Det Kolde Gys med frivilligt arbejde, herunder i bestyrelse, i gusmestergruppen og med praktisk forefaldende arbejde, hvilket udgør fundamentet i vores forening Det Kolde Gys. Indsatser som er betydningsfulde og som ikke kan undværes i vores foreningsliv.

Med forslaget om en afgrænset udvidelse af badetiden mener vi også, at der tages hensyn til en rimelig balance for de medlemmer, der ønsker, at Helgoland primært skal være et frirum for voksne medlemmer. Der vil med forslaget fortsat på ethvert tidspunkt være børnefrie zoner på dame- og herreafdelingen, for dem som ønsker dette i deres brug af Helgoland.

Forslaget flugter efter vores opfattelse med Københavns Kommunes ønske om, at Det Kolde Gys ikke skal være en forening, der lukker sig om sig selv, men skal være åben og til glæde for flere københavnere.

Med venlig hilsen

Forslagsstiller Anne Bønnerup og medstiller Katrine W. Skagen

----------------------------------------------------------------------------------------------------------------------------------------

Bestyrelsen takker for forslaget.

Bestyrelsen har følgende bemærkninger til forslaget.

Vi har kun en fællesafdeling og forslaget vil begrænse muligheden for at benytte fællesafdelingen for de medlemmer, der ikke ønsker at bade sammen med andres børn .

Bestyrelsen kan derfor ikke støtte forslaget

Bestyrelsen vil på baggrund af bemærkningerne på generalforsamlingen, efterfølgende tage en drøftelse om børn i bestyrelsen.